**Zalaszentgrót Város Önkormányzata Képviselő-testületének 5/2025. (IV. 24.) önkormányzati rendelete**

**egyes önkormányzati rendeletek módosításáról**

[1] Zalaszentgrót Város Önkormányzata Képviselő-testülete a helyi közügyek intézésének, illetve az önkormányzat és szervei alapvető működési szabályait szervezeti és működési szabályzatban határozza meg, melynek célja, hogy biztosítsa a széles nyilvánosságon alapuló demokratikus helyi önkormányzati típusú hatalomgyakorlás alapvető feltételeit és megteremtse az önkormányzati munka átláthatóságát.

[2] Zalaszentgrót Város Önkormányzata Képviselő-testülete a közfeladatai ellátásának biztosítása érdekében a tulajdonát képező nemzeti vagyonnal való felelős módon történő, rendeltetésszerű gazdálkodás helyi önkormányzati rendeletben meghatározott jogszabályi kereteit az önkormányzat vagyonáról és a vagyongazdálkodás általános szabályairól szóló önkormányzati rendeletében szabályozza.

[3] Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, valamint az Alaptörvény 32. cikk (1) bekezdésének a) és d) pontjában és a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról, valamint Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 42. § 1. pontjában meghatározott feladatkörében eljárva az önkormányzat vagyonáról és a vagyongazdálkodás általános szabályairól szóló 22/2015. (XI. 27.) önkormányzati rendelet módosításáról a következőket rendeli el:

**1. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelete 28. § (1) bekezdése helyébe a következő rendelkezés lép:

„(1) A jegyző az elfogadott önkormányzati rendeletek kihirdetéséről a hivatal hirdetőtábláján való kifüggesztés útján, a közzétételről az erre a célra kialakított központi rendszerben történő publikálás útján gondoskodik.”

**2. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelete 48. § (3) bekezdés a) pont aa) alpontja helyébe a következő rendelkezés lép:

*(A Szociális és Humán Ügyek Bizottságának feladat- és hatáskörei:   
A képviselő-testülettől átruházott feladat- és hatáskörök:)*

„*aa)* nevelési-oktatási intézmény szervezeti és működési szabályzatának, valamint nevelési, minőségirányítási programjának, intézményi továbbképzési programjának, pedagógiai programjának és módosításának jóváhagyása, illetve véleményezése,”

**3. §**

A Zalaszentgrót Város Önkormányzata Képviselő-testületének az önkormányzat vagyonáról és a vagyongazdálkodás általános szabályairól szóló 22/2015 (XI.27.) önkormányzati rendelete 9. § (4) és (5) bekezdése helyébe a következő rendelkezések lépnek:

„(4) Az önkormányzat által fenntartott intézmények vezetik - az önkormányzat kizárólagos tulajdonában lévő ingatlanok kivételével - a használatukban lévő vagyontárgyak analitikus és főkönyvi nyilvántartását.

(5) A Zalaszentgróti Közös Önkormányzati Hivatal (továbbiakban: hivatal) vezeti - az önkormányzat kizárólagos tulajdonában lévő ingatlanok kivételével - az általa használt vagyontárgyak analitikus és főkönyvi nyilvántartását.”

**4. §**

Az önkormányzat vagyonáról és a vagyongazdálkodás általános szabályairól szóló 22/2015 (XI.27.) önkormányzati rendelet módosításáról szóló 5/2025. (IV. 24.) önkormányzati rendelet 3. §-ával módosított 9. § (4) és (5) bekezdése a 2024. évi beszámoló készítése során alkalmazandó.

**5. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

|  |  |
| --- | --- |
| Baracskai József polgármester | Dr. Simon Beáta jegyző |

A rendelet 2025. április 24-én kihirdetésre került.

|  |  |
| --- | --- |
|  | Dr. Simon Beáta  jegyző |

Általános indokolás

A Magyarország helyi önkormányzatairól szóló 2011. évi CLXXXIX. törvény 41.§ (4) bekezdése lehetőséget teremt arra, hogy a képviselő-testület hatásköreit a polgármesterre, a bizottságára, a részönkormányzat testületére, a jegyzőre, a társulására ruházza át. Erre tekintettel Zalaszentgrót Város Önkormányzata Képviselő-testületének jelenleg hatályos 25/2014. (XI. 28.) Szervezeti és Működési Szabályzata (a továbbiakban: SZMSZ) 48.§ (1)-(3) bekezdései rögzítik azon feladat-és hatásköröket, amelyeket a képviselő-testület az általa létrehozott bizottságokra, így a Pénzügyi és Gazdasági Bizottságra, valamint a Szociális és Humán Ügyek Bizottságára ruházott át. Az SZMSZ 48.§ (3) bekezdésének a) pontjának aa) alpontja a „*nevelési-oktatási intézmény szervezeti és működési szabályzatának, valamint nevelési, minőségirányítási programjának, pedagógiai programjának és módosításának jóváhagyása, illetve véleményezése,”* hatáskört a Szociális és Humán Ügyek Bizottsága részére átruházott hatáskörként nevesíti. 2015. január 01. napján lépett hatályba a pedagógus-továbbképzés rendszeréről szóló 419/2024. (XII.23.) Korm. rendelet (a továbbiakban: Korm. rendelet), amely alapjaiban újítja meg a pedagógus továbbképzések rendszerét.  Az új jogi szabályozás értelmében a köznevelési intézmények igazgatói 2025. április 1. és 2025. április 30 között az Oktatási Hivatal által működtetett online felületen jelölhetnek ki a pedagógusok részére kötelező és választható továbbképzéseket a 2025/2026. nevelési évre vonatkozóan. A továbbképzési intézményi program érvényességéhez – a nemzeti köznevelésről szóló 2011. évi CXC. törvény 83. § (2) bekezdésének g) pontja alapján – szükséges a fenntartó jóváhagyása is. Javasolt ennek a hatáskörnek a Szociális és Humán Ügyek Bizottságának történő átruházása, így valamennyi, az intézmény működését meghatározó alapdokumentum és egyéb program jóváhagyásának és véleményezésének folyamata egységesen, hatékonyan bizottsági hatáskörben kezelhető. Az SZMSZ 28. § (1) bekezdésében a rendeletek kapcsán a kihirdetésre és kifüggesztésre vonatkozó rendelkezések kerültek pontosításra. Zalaszentgrót Város Önkormányzata Képviselő-testületének jelenleg hatályos az önkormányzat vagyonáról és a vagyongazdálkodás általános szabályairól szóló 22/20215. (XI.27.) önkormányzati rendelet (a továbbiakban: Vagyonrendelet) 9. § (4)-(5) bekezdései alapján a hivatal és az intézmények végzik a használatukban lévő vagyontárgyak analitikus és főkönyvi nyilvántartását, amelynek önkormányzati szintű összesítése jelenik meg a konszolidált költségvetési beszámolóban és az ingatlanvagyonkataszter nyilvántartásban. A módosítással egyértelműen szabályozásra kerül, hogy az önkormányzat által fenntartott intézmények és a Hivatal vezetik - az önkormányzat kizárólagos tulajdonában lévő ingatlanok kivételével - a használatukban lévő vagyontárgyak analitikus és főkönyvi nyilvántartását.

Részletes indokolás

**Az 1. §-hoz**

A rendeletek kihirdetésére és a kifüggesztésére vonatkozó szabályok pontosítását tartalmazza.

**A 2. §-hoz**

A képviselő-testülettől átruházott feladat- és hatáskör kiegészül az intézményi továbbképzési programmal.

**A 3. §-hoz**

Az önkormányzat által fenntartott intézmények és a Hivatal által az analitikus és főkönyvi nyilvántartások vezetésére vonatkozó szabályozás pontosítását tartalmazza.

**A 4. §-hoz**

A vagyonrendelet módosítása kapcsán az új nyilvántartási módszer alkalmazásának kezdő időpontját rögzíti.

**Az 5. §-hoz**

A rendelet hatálybalépéséről és a hatályon kívül helyezésről rendelkezik.