Szám: 1-4/2025. 3. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. április 23-i, nyilvános rendes ülésére**

**Tárgy:** Egyes önkormányzati rendeletek módosítása

**Tisztelt Képviselő-testület!**

Zalaszentgrót Város Önkormányzata Képviselő-testületének jelenleg hatályos Szervezeti és Működési Szabályzatát a 25/2014. (XI. 28.) önkormányzati rendelet (a továbbiakban: SZMSZ), míg a vagyongazdálkodásra vonatkozó helyi szabályrendszert az önkormányzat vagyonáról és a vagyongazdálkodás általános szabályairól szóló 22/2015. (XI. 27.) rendelete (a továbbiakban Vagyonrendelet) tartalmazza. Az egyes önkormányzati rendeletek módosításának indokai az alábbiakban kerülnek részletezésre:

1. Szervezeti és Működési Szabályzatról szóló önkormányzati rendelet:

A Magyarország helyi önkormányzatairól szóló 2011. évi CLXXXIX. törvény 41.§ (4) bekezdése lehetőséget teremt arra, hogy a képviselő-testület hatásköreit a polgármesterre, a bizottságára, a részönkormányzat testületére, a jegyzőre, a társulására ruházza át.

Erre tekintettel az SZMSZ 48.§ (1)-(3) bekezdései rögzítik azon feladat-és hatásköröket, amelyeket a képviselő-testület az általa létrehozott bizottságokra, így a Pénzügyi és Gazdasági Bizottságra, valamint a Szociális és Humán Ügyek Bizottságára ruházott át.

Az SZMSZ 48.§ (3) bekezdésének a) pontjának aa) alpontja a „*nevelési-oktatási intézmény szervezeti és működési szabályzatának, valamint nevelési, minőségirányítási programjának, pedagógiai programjának és módosításának jóváhagyása, illetve véleményezése,”* hatáskört a Szociális és Humán Ügyek Bizottsága részére átruházott hatáskörként nevesíti.

A köznevelésben foglalkoztatottak tekintetében az elmúlt években több jogszabály módosítás is hatályba lépett, amelynek célja a korszerű tudást biztosító, hatékony köznevelési rendszer kialakítása.

A pedagógus célja, hogy az általa nevelt és oktatott gyermek lelki és szellemi fejlődését lehetővé tegye, továbbá, hogy nevelő-oktató munkája során hozzásegítse a gyermeket, tanulót, hogy a magyar nemzet elkötelezett, értékes tagjává válhasson. Mindezek megvalósítása érdekében a pedagógus nevelő-oktató munkája során arra törekszik, hogy feladatainak ellátását az általános etikai normákkal összhangban, a gyermek, tanuló jogainak, érdekeinek érvényesítése érdekében végezze.

Ennek egyik eszköze a pedagógus-továbbképzés, amely azoknak az ismereteknek és készségeknek a megújítására, bővítésére, fejlesztésére szolgál, amelyekre szükség van a nevelő és oktató munka keretében a gyermekekkel, tanulókkal való közvetlen foglalkozás megtartásához, a köznevelési intézmény tevékenységének megszervezéséhez, a pedagógiai szakszolgálatok és a pedagógiai-szakmai szolgáltatások ellátásához, a köznevelési intézményirányítási, vezetési feladatainak ellátásához.

2015. január 01. napján lépett hatályba a pedagógus-továbbképzés rendszeréről szóló 419/2024. (XII.23.) Korm. rendelet (a továbbiakban: Korm. rendelet), amely alapjaiban újítja meg a pedagógus továbbképzések rendszerét.

Az új jogi szabályozás értelmében a köznevelési intézmények igazgatói 2025. április 1. és 2025. április 30 között az Oktatási Hivatal által működtetett online felületen jelölhetnek ki a pedagógusok részére kötelező és választható továbbképzéseket a 2025/2026. nevelési évre vonatkozóan.

A nemzeti köznevelésről szóló 2011. évi CXC. törvény 83. § (2) bekezdésének g) pontja rögzíti azokat a köznevelési intézmény tekintetében meghatározó alapdokumentumokat, amelyek érvényességéhez fenntartói jóváhagyás szükséges. Ezek a következők: a köznevelési intézmény SZMSZ-e, pedagógiai programja, éves munkaterve, és új elemként került bevezetésre a továbbképzési programja.

A 2025/2026. évre vonatkozó továbbképzési intézményi program fenntartói jóváhagyása önálló napirend keretében kerül tárgyalásra, ugyanakkor a jövőre vonatkozóan javasolt ennek a hatáskörnek a Szociális és Humán Ügyek Bizottságának történő átruházása, így valamennyi, az intézmény működését meghatározó alapdokumentum és egyéb program jóváhagyásának és véleményezésének folyamata – összhangban a nemzeti köznevelésről szóló 2011. évi CXC. törvény 83.§ (2) bekezdésének g) pontjában foglaltakkal és az SZMSZ 48.§ (3) bekezdésének a) pontjának aa) alpontjával – egységesen, hatékonyan bizottsági hatáskörben kezelhető.

A módosítás második elemeként a hatályos jogszabályi rendelkezésre figyelemmel a rendeletek kihirdetésének és közzétételének módja kerül pontosításra. 2020. április 1-jétől az önkormányzatok minőségi jogalkotási folyamatának magasabb szintű kiszolgálása érdekében bevezetésre került az Integrált Jogalkotási Rendszer (IJR). Az IJR rendszerben valósul meg az önkormányzati rendeletek megszövegezése és megszerkesztése, a módosításokkal egységes szerkezeteinek előállítása, hatályosítása és az önkormányzati rendeleteknek a Magyarország helyi önkormányzatairól szóló [2011. évi CLXXXIX. törvény](https://net.jogtar.hu/jogszabaly?docid=a1100189.tv) 51. § (2) bekezdése és a jogalkotásról szóló [2010. évi CXXX. törvény](https://net.jogtar.hu/jogszabaly?docid=a1000130.tv) 29. § (2) bekezdése szerinti közzétételnek a jelen kor kihívásaihoz igazodó publikálása. Ezen előírásokkal összhangban kerül rögzítésre, hogy a jegyző az elfogadott önkormányzati rendeletek kihirdetéséről a hivatal hirdetőtábláján való kifüggesztés útján, a közzétételről az erre a célra kialakított központi rendszerben történő publikálás útján gondoskodik.

1. Az önkormányzat vagyonáról és a vagyongazdálkodás általános szabályairól szóló önkormányzati rendelet

A nemzeti vagyonról 2011. évi CXCVI. törvény 5. § (5) b) bekezdése a helyi önkormányzat korlátozottan forgalomképes törzsvagyonaként határozza meg többek között a helyi önkormányzat tulajdonában álló, a helyi önkormányzat képviselő-testülete és szervei, továbbá a helyi önkormányzat által fenntartott, közfeladatot ellátó intézmény, költségvetési szerv elhelyezését, valamint azok feladatának ellátását szolgáló épületet, épületrészt. Ezen jogszabályi rendelkezéseknek megfelelően az óvodai nevelést és bölcsődei ellátást, család és gyermekjóléti szolgáltatást, valamint család és gyermekjóléti központ feladatait, továbbá az háziorvosi és fogorvosi alapellátást, és az önként vállalt egészségügyi járóbeteg ellátás feladatait az egyes intézmények az önkormányzat kizárólagos tulajdonát képező épületekben látják el, illetve biztosítják. Ennek megfelelően a Vagyonrendelet külön rögzíti, önkormányzati vagyonkezelő szervként az önkormányzatot, az önkormányzat intézményeit, az önkormányzat által alapított gazdasági társaságát és az önkormányzati hivatalt is. Az önkormányzati vagyonnyilvántartásának szabályaira többek között a számvitelről szóló 2000. évi C. törvény, az államháztartásról szóló 2011. évi CXCV. törvény és az államháztartásról szóló törvény végrehajtásáról szóló 368/2011. (XII. 31.) Korm. rendelet a központi jogszabályi előírásain kívül a vagyonrendelet is tartalmaz helyi sajátosságokra vonatkozó rendelkezéseket. A vagyonrendelet 9. § (4) és (5) bekezdései alapján a hivatal és az intézmények végzik a használatukban lévő vagyontárgyak analitikus és főkönyvi nyilvántartását, amelynek önkormányzati szintű összesítése jelenik meg a konszolidált költségvetési beszámolóban és az ingatlanvagyonkataszter nyilvántartásban. A jelenleg folyamatban lévő kincstári ellenőrzés a 2011. évi CXCVI. törvény a nemzeti vagyonról 5. § (5) b) bekezdése alapján figyelemfelhívásként rögzíti, hogy célszerű lenne az intézmények és a hivatal ingatlanjai esetében a tulajdonosi státusz kiemelésének szabályozásával pontosítani vagyonnyilvántartás gyakorlatát. A módosítás lényege pedig nem lenne más, mint az, hogy az intézmények és a hivatal használatában lévő ingatlanokat az önkormányzat tartja nyilván a földhivatal által vezetett ingatlan-nyilvántartásokkal összhangban, míg az önkormányzat által fenntartott intézmények és a Hivatal vezetik az önkormányzat kizárólagos tulajdonában lévő ingatlanok kivételével a használatukban lévő vagyontárgyak analitikus és főkönyvi nyilvántartását, melynek alkalmazására a 2024. évi költségvetési beszámoló készítése során kerül sor.

**Előzetes hatásvizsgálat a rendeletekhez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezetek jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendeletek tervezett módosításai igazodnak a központi jogszabályokhoz. Az adminisztratív terhek a rendeletek módosítását követően nem változnak. A rendeletek módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A központi jogszabályok révén újonnan bevezetésre került továbbképzési program fenntartó általi jóváhagyását az egységesség és hatékonyság növelése érdekében javasolt az intézmény esetében a nemzeti köznevelésről szóló 2011. évi CXC. törvény 83.§ (2) bekezdésének g) pontjában foglalt fenntartói döntések vonatkozásában a már átruházott hatáskörrel rendelkező érintett bizottságot megbízni, azaz részére az új feladatot is átruházni összhangban és az SZMSZ 48.§ (3) bekezdésének a) pontjának aa) alpontjával. A hatáskör átruházásának elmaradása az egységes és hatékony jogalkalmazás valamint munkavégzés ellen hathat, csökkentve az átruházott hatáskörök meghatározása során alkalmazott gyakorlatot. Az SZMSZ módosítását a Magyarország helyi önkormányzatairól szóló 2011. évi CLXXXIX. törvény 41.§ (4) bekezdésében kapott felhatalmazás adja, amely lehetőséget teremt arra, hogy a képviselő-testület hatásköreit a polgármesterre, a bizottságára, a részönkormányzat testületére, a jegyzőre, a társulására ruházza át.

A módosítás igazodik a Magyarország helyi önkormányzatairól szóló [2011. évi CLXXXIX. törvény](https://net.jogtar.hu/jogszabaly?docid=a1100189.tv) 51. § (2) bekezdésében szabályozott kihirdetés és a jogalkotásról szóló [2010. évi CXXX. törvény](https://net.jogtar.hu/jogszabaly?docid=a1000130.tv) 29. § (2) bekezdése szerinti közzététel szabályaihoz és annak a helyi rendeletben történő szabályozását szolgálja.

A vagyonrendelet módosítása a nemzeti vagyonról szóló 2011. évi CXCVI. törvény 5. § (5) b) bekezdésének és az ingatlan-nyilvántartási állapotoknak megfelelően szabályozza az önkormányzat által fenntartott közfeladatot ellátó intézmények esetében az intézmények használatában lévő vagyontárgyak és az önkormányzat kizárólagos tulajdonában lévő ingatlanok vagyonnyilvántartásának rendjét.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

A fentiek alapján javaslom Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendelet, valamint az önkormányzat vagyonáról és a vagyongazdálkodás általános szabályairól szóló 22/2015. (XI. 27.) rendelet módosítását magában foglaló, jelen előterjesztés 1. mellékletét képező rendelet módosítás elfogadását.

A Pénzügyi és Gazdasági Bizottság az előterjesztést a 2025. április 16-i ülésén megtárgyalta, a rendelet módosítását a …/2025. (IV.16.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, és az 1. mellékletként csatolt módosító rendelet-tervezetet elfogadni.

**Zalaszentgrót**, 2025. április 11.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |